TDC betaler et ukendt beløb for Hiper, der sælger højhastighedsbredbånd og har 47.000 kunder.

TDC har købt selskabet Hiper, der sælger bredbånd.

Det fremgår af en pressemeddelelse fra TDC.

Hiper blev stiftet i 2015 og har nu 47.000 kunder.

- De har på få år opbygget en skalerbar platform med bredbånd som kerneprodukt og med en kundeservice af høj kvalitet, siger Jaap Postma, der er koncerndirektør i TDC, i en pressemeddelelse.

Ifølge TDC vil ejerskiftet ikke få nogen betydning for abonnenterne hos Hiper.

De to selskaber har aftalt ikke at offentliggøre prisen.

Handlen skal ikke godkendes af konkurrencemyndighederne og træder i kraft i slutningen af november.